BG Официален вестник на Европейския съюз 45

31994D0777



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

РЕШЕНИЕ НА КОМИСИЯТА

от 30 ноември 1994 година

относно определяне на специални условия за внос на живи двучерупчести мекотели, бодлокожи, ципести и морски коремоноги с произход от Турция

(текст от значение за ЕИП)

(94/777/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/492/ЕИО на Съвета от 15 юли 1991 г. относно определяне на здравните изисквания за производството и пускането на пазара на живи двучерупчести мекотели (1), и по-специално член 9 от нея,

като има предвид, че група експерти на Комисията посети Турция, за да провери условията на производство и търговия с живи двучерупчести мекотели, бодлокожи, ципести и морски коремоноги;

като има предвид, че съгласно разпоредбите на турското законодателство Ministry of Agriculture and Rural Affairs е отговорно за здравния контрол на живи двучерупчести мекотели, бодлокожи, ципести и морски коремоноги, както и да контролира хигиенните и здравните условия на тяхното производство; като има предвид, че съгласно същото това законодателство Ministry of Agriculture and Rural Affairsима правото да разрешава или да забранява улова на бодлокожи, ципести и морски коремоноги от някои зони;

като има предвид, че Ministry of Agriculture and Rural Affairs и неговите лаборатории са в състояние да извършват ефективни проверки на прилагането на действащото законодателство в Турция;

като има предвид, че компетентните турски органи са поели ангажимент да съобщават редовно и своевременно на Комисията за наличието на планктон, съдържащ токсини в зоните на улов;

като има предвид, че компетентните турски органи официално са дали уверение за спазването на изискванията, изложени в глава V от приложението към Директива 91/492/ЕИО и за спазването на изискванията, съответстващи на разпоредбите на посочената директива относно класификацията на зоните на производство и предаване, одобрението на центровете за изпращане и здравния контрол и наблюдението на производството; като има предвид, че по-специално всяка възможна промяна на зоните на улов ще бъде съобщавана на Общността;

като има предвид, че Турция може да влезе в списъка на третите страни, които отговарят на условията за съответствие, посочени в член 9, параграф 3, буква а) от Директива 91/492/ЕИО;

като има предвид, че условията за здравна сертификация, предвидени в член 9, параграф 3, буква б), i) от Директива 91/492/ЕИО трябва да включват установяването на образец на сертификат, езикът, на който той трябва да бъде съставен, на квалификацията на подписващия, както и на санитарното маркиране на пратките;

като има предвид, че съгласно член 9, параграф 3, буква б), ii) от Директива 91/492/ЕИО следва да се определят зоните на производство, от които двучерупчестите мекотели, бодлокожите, ципестите и морските коремоноги могат да бъдат ловени и изнасяни за Общността;

като има предвид, че съгласно член 9, параграф 3, буква в) от Директива 91/492/ЕИО трябва да се състави списък на предприятията, от които е разрешен вносът на двучерупчести мекотели, бодлокожи, ципести и морски коремоноги; като има предвид, че тези предприятия могат да се включат в списъка, само ако са официално одобрени от компетентните органи на Турция; като има предвид, че следователно компетентните органи на Турция трябва да осигурят спазването на разпоредбите, предвидени за тази цел в член 9, параграф 3, буква в) от Директива 91/492/ЕИО;

като има предвид, че специалните условия за внос се прилагат, без да се засягат решенията, взети съгласно Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (2);

като има предвид, че мерките, предвидени в настоящото решение са в съответствие със становището на Постоянния ветеринарен комитет,

ПРИЕ НАСТОЯЩОТО РЕШЕНИЕ:

Член 1

General Directorate of Protection and Control, Ministry of Agriculture and Rural Affairs е компетентният орган в Турция за проверка и удостоверяване на съответствието на живите двучерупчести мекотели, бодлокожи, ципести и морски коремоноги на изискванията на Директива 91/492/ЕИО.

Член 2

Живите двучерупчести мекотели, бодлокожи, ципести и морски коремоноги, произхождащи от Турция и предназначени за човешка консумация, трябва да отговарят на следните условия:

1. всяка пратка трябва да се придружава от номериран оригинал на здравен сертификат, надлежно попълнен, с дата и подпис, съдържащ един-единствен лист, чийто образец е даден в приложение А;

2. те трябва да произхождат от разрешените зони на производство, фигуриращи в приложение Б;

3. те трябва да бъдат в опаковки, запечатани от одобрен център на изпращане, фигуриращ в списъка на приложение В;

4. всяка опаковка трябва носи незаличима здравна маркировка, съдържаща най-малко следните данни: — страна на изпращане: ТУРЦИЯ — вид (обичайно и научно наименование) — идентификация на зоната на производство и на центъра на изпращане чрез номера на одобрение, — датата на опаковане, като се изписват най-малко денят и месецът.

Член 3

1. Сертификатът, предвиден в член 2, параграф 1), трябва да бъде съставен поне на един от официалните езици на държавата-членка, в която се извършва проверката.

2. Сертификатът трябва да съдържа името, длъжността и подписа на ветеринарния лекар от Ministry of Agriculture and Rural Affairs, както и официалния печат на Ministry of Agriculture and Rural Affairs, като цветът на всички тези данни е различен от този на останалите данни, вписани в сертификата.

Член 4

Адресати на настоящото решение са държавите-членки.

Съставено в Брюксел на 30 ноември 1994 година. За Комисията René STEICHEN Член на Комисията

(1) ОВ L 268, 24.9.1991 г., стр. 1.

(2) ОВ L 46, 19.2.1991, стр. 1.

ПРИЛОЖЕНИЕ А

ЗДРАВЕН СЕРТИФИКАТ

ПРИЛОЖЕНИЕ Б

ПРОИЗВОДСТВЕНИ ЗОНИ, КОИТО ОТГОВАРЯТ НА ИЗИСКВАНИЯТА, ОПРЕДЕЛЕНИ В ПРИЛОЖЕНИЕТО НА ГЛАВА I, (1), a) ОТ ДИРЕКТИВА 91/492/ЕИО

Географски зони Номер на код Karaburun I Bosphorus II Northern Marmara Sea III Dardanelles IV Saroz V Ayvalik VI

ПРИЛОЖЕНИЕ В

СПИСЪК НА ПРЕДПРИЯТИЯТА, ОДОБРЕНИ ЗА ИЗНОС ЗА ЕВРОПЕЙСКАТА ОБЩНОСТ